KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen Euroopan parlamentin ja neuvoston direktiiviksi maanhavainnoinnin satelliittitietojen levittämisestä kaupallisiin tarkoituksiin /* SWD/2014/0184 final */





KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen Euroopan parlamentin ja neuvoston direktiiviksi maanhavainnoinnin satelliittitietojen levittämisestä kaupallisiin tarkoituksiin Vastuuvapauslauseke: Tämä tiivistelmä edustaa ainoastaan sen laadintaan osallistuneiden komission yksiköiden kantaa. Se ei rajoita komission tulevien päätösten lopullista muotoa. 1. Ongelman määrittely (a) Tausta Tässä vaikutustenarvioinnissa tarkastellaan niitä markkinakehityksen esteitä, jotka johtuvat EU:n jäsenvaltioiden erilaisista tavoista säännellä korkean resoluution satelliittitietoja, sekä eri vaihtoehtoja poistaa nämä satelliittitietojen vapaan liikkuvuuden esteet ilman että turvallisuusedut vaarantuvat. Sidosryhmien kuulemisessa, johon osallistuivat tiedon jälleenmyyjät ja lisäarvoa tuottavat palveluntarjoajat, kävi ilmi, että korkean resoluution satelliittitietojen markkinoiden kehityksen esteenä on tällä hetkellä avoimuuden, ennustettavuuden ja yhdenvertaisen kohtelun puute. Tämä aiheutuu korkean resoluution satelliittitietoihin jäsenvaltioissa sovellettavien sääntelyjärjestelmien hajanaisuudesta. Tällä hetkellä ei ole olemassa korkean resoluution satelliittitietojen yhteismarkkinoita. (b) Asianomaiset yritykset Tiedon tarjoajat: Tiedon toimittajat kokevat markkinoiden kehittymisen mahdollisuutena, mutta vaarana saattaa olla, että entistä avoimemman kehyksen myötä tietojen toimittamista koskevaan liiketoimintaan voi tulla mukaan uusia toimijoita. Tiedon tarjoajien liiketoimintaan vaikuttavat kuitenkin toisaalta kielteisesti olemassa olevasta tai valmisteilla olevasta sääntelystä johtuvat esteet, sillä ne ilmenevät pääasiassa siinä vaiheessa, kun korkean resoluution satelliittitietoja levitetään tiedon tarjoajilta tiedon jälleenmyyjille ja lisäarvoa tuottaville palveluntarjoajille. Tiedon jälleenmyyjät / lisäarvoa tuottavat palveluntarjoajat: Tiedon jälleenmyyjien ja lisäarvoa tuottavien palveluntarjoajien liiketoimintaa vaikeuttavat korkean resoluution satelliittitietojen hajanaisesta sääntelykehyksestä aiheutuvat vaikutukset, jotka rajoittavat korkean resoluution satelliittitietojen vapaata jakelua. Ylivoimaisesti suurin osa (99 %) näistä toimijoista on pk- ja mikroyrityksiä, joilla on joustavuutensa ansiosta erityisen hyvät edellytykset innovointiin raakatiedon perusteella sekä erilaisten korkean resoluution satelliittitietoihin perustuvien palvelujen ja tuotteiden toimittamiseen. Loppukäyttäjäyritykset: Loppukäyttäjäyrityksiin vaikuttavat tiedon jälleenmyyjien vaikeudet saada korkean resoluution satelliittitietoja (oikea-aikaisesti). (c) Julkisten toimien tarve Tähän mennessä kolme jäsenvaltiota (Saksa, Ranska ja Italia) on kehittänyt siviili- tai kaksoiskäyttöön satelliittijärjestelmiä, joilla voidaan tuottaa korkean resoluution satelliittitietoja, ja ottanut käyttöön sääntelyjärjestelmiä, joissa mahdollisesti arkaluonteisia tietoja voidaan jaella kaupallisille markkinoille. Koska johdonmukainen toimintatapa kuitenkin puuttuu, näissä yksittäisissä järjestelmissä on aukkoja ja eroavuuksia, jotka vaikeuttavat korkean resoluution satelliittitietojen markkinoiden kehitystä. Ainakin kaksi muuta maata, Yhdistynyt kuningaskunta ja Espanja, kehittävät lähitulevaisuudessa korkean resoluution satelliittitietojen teknisiä valmiuksia. Muut saattavat tehdä samoin. Kun yhä useampi jäsenvaltio pystyy tuottamaan korkean resoluution satelliittitietoja, sääntelykehykset ovat entistäkin hajanaisempia, mikä todennäköisesti pahentaa kuvattuja ongelmia. Korkean resoluution satelliittitietojen jakelun valvonta on tarpeen turvallisuussyistä. Jäsenvaltiot, joilla on toimivalta korkean resoluution satelliittijärjestelmien osalta, ovat ottaneet käyttöön erilaisia sääntelykehyksiä valvoakseen sellaisia korkean resoluution satelliittitietoja, joilla on haitallinen vaikutus kyseisten tietojen markkinoiden kehitykseen ja joiden vuoksi myös turvallisuus voi vaarantua. Yleisesti ollaan yhtä mieltä siitä, että näiden sääntelykehysten tiettyjen keskeisten näkökohtien lähentäminen EU:n julkisilla toimilla voi lieventää kyseisiä ongelmia. 2. Toissijaisuusperiaatteen analyysi Havaitut ongelmat estävät EU:n sisämarkkinoiden kehittymistä satelliittitietojen alalla. Kuulemisten perusteella johtopäätöksenä on, että korkean resoluution satelliittitietojen sisämarkkinoita ei ole nykyisin olemassa. EU:n toimien perusta on SEUT-sopimuksen 114 artikla, joka koskee jäsenvaltioiden lainsäädännön lähentämistä, jotta voidaan toteuttaa SEUT-sopimuksen 26 artiklan tavoitteet eli sisämarkkinoiden moitteeton toiminta. SEUT-sopimuksen 114 artiklan valinta on perusteltua, sillä on tarpeen määrätä korkean resoluution satelliittitietojen sisämarkkinoiden rajat ja varmistaa satelliittitietoihin perustuvien tuotteiden ja palvelujen vapaa liikkuminen koko EU:n alueella. Tässä raportissa esitetyt unionin toimet ovat myös toissijaisuusperiaatteen mukaisia seuraavilla perusteilla: – Pelkillä kansallisilla toimilla ei voida varmistaa, että satelliittitietojen levittämistä koskeva oikeudellinen kehys on johdonmukainen. Johdonmukainen kehys saadaan aikaan vain joko EU:n jäsenvaltioiden yhteisin toimin tai EU:n tasolla toteutettavin toimin. – EU:n yhteinen toimintamalli on ainoa tapa, jolla arvoketjuun kuuluvat yksityiset yritykset voivat hyötyä EU:n sisämarkkinoiden tarjoamista mahdollisuuksista, sillä sen avulla voidaan luoda avoin, ennustettava ja oikeudenmukainen oikeudellinen kehys ja taata vapaan liikkuvuuden periaate. Valitut vaihtoehdot perustuvat joustavaan toimintamalliin, jossa sääntelyn keskeisiä tekijöitä yhtenäistetään pienessä määrin, eivätkä ne ylitä sitä, mikä on ehdottomasti tarpeen toimien tavoitteen saavuttamiseksi. Sen vuoksi voidaan vahvistaa, että toimet ovat myös suhteellisuusperiaatteen mukaisia. 3. Tavoitteet Tämän aloitteen yleisenä poliittisena tavoitteena on edistää Euroopan maanhavainnointimarkkinoiden, erityisesti palvelumarkkinoiden kasvua, edistää EU:n kilpailukykyä maanhavainnointialalla ja edistää maanhavainnointitietojen eurooppalaisten käyttäjäyritysten kilpailukykyä. Aloitteella pyritään erityisesti helpottamaan korkean resoluution satelliittitietojen levittämistä Euroopassa siten, että turvallisuusedut turvataan kaikilta osin, samoin kuin järjestämään entistä luotettavampi korkean resoluution satelliittitietojen saatavuus sekä tasoltaan hyvät ja riittävät tiedot korkean resoluution satelliittitietojen saatavuudesta lisäarvoa tuottaville palveluntarjoajille / tiedon jälleenmyyjille ja asiakasyrityksille. Lisäksi pyritään edistämään kilpailua tiedon tarjoajien tasolla. Kaikilla näillä tavoitteilla pyritään edistämään korkean resoluution satelliittitietojen sisämarkkinoita. Toimintatavoitteena on määrittää tekijät, jotka ovat keskeisiä korkean resoluution satelliittitietojen täysimääräisen kaupallisen potentiaalin toteuttamiseksi, ja erityisesti helpottaa korkean resoluution satelliittitietojen levittämistä ja saatavuutta ottamalla käyttöön – korkean resoluution satelliittitietojen yhteinen määritelmä, jossa eritellään, millä satelliittitiedoilla voisi olla merkitystä turvallisuuden kannalta ja mitkä tiedot ovat valmiita markkinoille, – avoimuutta, ennustettavuutta/oikeusvarmuutta ja oikeudenmukaista kohtelua koskevat yhteiset normit ja – tehokkuutta ja yritysmyönteistä täytäntöönpanoa koskevat yhteiset normit etenkin noudatettavien menettelyjen osalta. 4. Toimintavaihtoehdot Tässä vaikutustenarvioinnissa esitetään perusskenaarion lisäksi kolme vaihtoehtoa, joilla pyritään saavuttamaan tavoitteet luomalla Euroopan unionin oikeudellinen kehys korkean resoluution maanhavainnointitietojen käsittelyä ja levittämistä varten: Vaihtoehto 1: Perusskenaario Vaihtoehto 2: Suositukset ja ohjeet (avoin koordinointimenetelmä) Vaihtoehto 3: Perussäädös Vaihtoehto 4: Laajennettu säädös Vaihtoehto 1 tarkoittaisi sitä, ettei yhteistä kehystä luotaisi, ja kun entistä useammat jäsenvaltiot pystyvät tuottamaan korkean resoluution satelliittitietoja ja luovat omat kansalliset kehyksensä, hajanaisuus todennäköisesti lisääntyy. Vaihtoehtoa 2, avointa koordinointimenetelmää, voitaisiin käyttää korkean resoluution satelliittitietoihin liittyvien kansallisten politiikkojen koordinointiin, jotta voitaisiin saavuttaa yhteiset tavoitteet. Tässä vaihtoehdossa pyrittäisiin luomaan jäsenvaltioissa johdonmukainen oikeudellinen kehys korkean resoluution satelliittitietoja varten, ja komissio toimisi koordinoijana. Saattaisi kuitenkin kestää pitkään ennen kuin tästä prosessista syntyisi vaikutuksia. Samankaltaisia tuloksia voidaan saada komission antamalla suosituksella, joka voisi olla seurauksena myös avoimesta koordinointimenetelmästä, mutta valtaosa jäsenvaltioista on nimenomaisesti ilmoittanut kuulemisprosessin aikana, etteivät ne luota tämän vaihtoehdon tehokkuuteen turvallisuussyistä ja että takeet vastavuoroisesta noudattamisesta puuttuvat. Näistä syistä komission suositus jätettiin pois vaihtoehdoista. Vaihtoehto 3 sisältää EU:n tasolla toteutettavia lainsäädäntötoimia, joilla lähennetään korkean resoluution satelliittitietojen jakeluun sovellettavien kansallisten sääntelykehysten keskeisiä tekijöitä: Näihin lainsäädäntötoimiin kuuluisivat seuraavat: – luodaan yhteiset tekniset parametrit, joilla korkean resoluution satelliittitiedot määritellään, – laaditaan arviointimenettelyä varten yhteiset kriteerit, joita jäsenvaltiot myöhemmin tarkentavat, jotta voidaan määrittää, onko korkean resoluution satelliittitietoihin sovellettava lupamenettelyä, – määritellään tiettyjä normeja lupamenettelyä varten, – otetaan käyttöön vapaan liikkuvuuden periaate sellaisten korkean resoluution satelliittitietojen osalta, jotka on sovellettavien menettelyjen mukaisesti tarkastettu ensimmäisen jakelun yhteydessä toisessa EU:n jäsenvaltiossa, sikäli kuin arviointi- ja lupamenettelyn soveltamisalaa noudatetaan. Vaihtoehto 4 perustuu samoihin tekijöihin kuin vaihtoehto 3, mutta se sisältää myös yhteisten kriteerien määrittämisen korkean resoluution satelliittitietojen tarjoajien lupia varten (kansallisten viranomaisten myönnettävä luvat). Yhteisiin kriteereihin kuuluisivat seuraavat: – tekniset ja organisatoriset toimenpiteet, joilla estetään ulkopuolisilta luvaton pääsy laitteistoihin, joita käytetään huipputehoisen maan kaukokartoitusjärjestelmän tuottamien tietojen vastaanottoon, käsittelyyn tai tallentamiseen, – toimenpiteet, joilla suojataan korkean resoluution satelliittitietoja tahattomalta paljastumiselta ulkopuolisille, kun tiedon tarjoaja siirtää tietoja valvonnassaan olevien eri yksiköiden välillä tai toiselle tiedon tarjoajalle, – toimenpiteet, joilla turvataan huipputehoisen maan kaukokartoitusjärjestelmän tuottamien tietojen levittäminen, – turvallisuusselvitystä koskevat vaatimukset henkilöstölle, jolla on pääsy korkean resoluution satelliittitietojen vastaanottoon, käsittelyyn, tallentamiseen ja toimittamiseen käytettäviin johtoyksiköihin. 5. Vaikutusten arviointi Toisin kuin vaihtoehdossa 1, vaihtoehdoissa 2, 3 ja 4 pyritään luomaan korkean resoluution satelliittitietoja varten koko Euroopan laajuinen johdonmukainen ja selkeä oikeudellinen kehys, joka perustuu muutamiin keskeisiin tekijöihin, jolloin erona on valitun säädöksen tyyppi ja suunniteltujen EU:n toimien laajuus. Vaihtoehdot olisivat kuitenkin erilaisia tehokkuuden ja vaikuttavuuden, hallinnollisen rasituksen ja aikataulun osalta. Vaihtoehdoilla 2–4 olisi myönteisiä taloudellisia vaikutuksia, jotka syntyvät avoimuuden, oikeusvarmuuden ja liiketoiminnan ennustettavuuden korkeammasta tasosta. Tämä vaikuttaa suotuisasti yritysten perustamiseen ja yritystoiminnan harjoittamiseen, edistää korkean resoluution satelliittitietojen sisämarkkinoiden syntymistä ja parantaa EU:n yritysten kilpailukykyä suhteessa EU:n ulkopuolisista maista tuleviin kilpailijoihin, mikä on erityisen merkittävä seikka haavoittuvimmalle osalle korkean resoluution satelliittitietojen alalla toimivista yrityksistä eli pk-/mikroyrityksille. Kun palvelujen laatu paranee ja hinnoista tulee kilpailukykyisempiä, työpaikkojen määrä lisääntyy suoraan tiedon jälleenmyyjien / lisäarvoa tuottavien palveluntarjoajien yrityksissä sekä tiedon toimittajien yrityksissä. Lisäksi on todennäköistä, että työpaikkojen määrä lisääntyy myös muilla arvoketjun tasoilla (korkean resoluution satelliittitietojen käyttäjäyritykset, satelliittien valmistajat ja operaattorit). Työpaikkojen määrän odotetaan lisääntyvän myös epäsuorasti, sillä yhden uuden työpaikan syntyminen avaruusteollisuudessa saa aikaan viisi uutta työpaikkaa muilla aloilla. Vaikutusten suhteen olisi korostettava erityisesti korkean resoluution satelliittitietoja koskevan johdonmukaisen politiikan tärkeyttä, jotta voidaan saada aikaan parannuksia sellaisilla politiikan aloilla, joilla korkean resoluution satelliittitietoihin liittyvät tuotteet ja palvelut ovat kovassa käytössä. Näitä aloja ovat esimerkiksi turvallisuus ja puolustus, paikallinen ja alueellinen suunnittelu, ympäristön ja ilmaston seuranta ja pelastuspalvelut. Yhtenä kuulemisissa esiin tulleena seikkana on esimerkiksi se, että huomattavaa osaa korkean resoluution satelliittitietoihin liittyvistä tuotteista ja palveluista käytetään ympäristön seurantaan. Tämän vuoksi näiden palvelujen laadun paraneminen voisi edistää esimerkiksi ilmastonmuutosta koskevien EU:n kunnianhimoisten tavoitteiden saavuttamista tarjoamalla kustannustehokasta ja tarkkaa maailmanlaajuista kasvihuonekaasujen ja biomassan seurantaa. Korkean resoluution satelliittitietojen sisämarkkinoiden moitteeton toiminta EU:ssa vaikuttaa suotuisasti myös sellaisten tietojen saatavuuteen, joita voidaan käyttää muihin yhteiskunnallisesti arvokkaisiin tarkoituksiin kuten koulutus- ja tutkimussovelluksiin. Seuraavassa taulukossa esitetään tiivistetysti eri vaihtoehtojen yksityiskohtaiset vaikutukset: || Taloudelliset || Hallintokustannukset / rasitus || Strategiset ja poliittiset || Yhteiskunnalliset Vaihtoehto 1: Perusskenaario || Alalla olevia taloudellisen kehityksen esteitä, joiden syynä – avoimuuden puute – kaupan esteet – liiketoiminnan ennakoitavuuden puute – kilpailun puute. || Ei hallinnollisia lisäkustannuksia. || Erilaisilla toimintamalleilla voisi olla kielteinen vaikutus turvallisuuteen. || Mahdollisuuksia työpaikkojen luomiseen ei ole täysin hyödynnetty. Käyttöön ja sovelluksiin saatavilla vain vähän tietoja. Vaihtoehto 2: Suositukset ja ohjeet[1] || Myönteisiä taloudellisia vaikutuksia, jotka syntyvät avoimuuden, oikeusvarmuuden ja liiketoiminnan ennustettavuuden korkeammasta tasosta (korkean resoluution satelliittitietojen vapaa liikkuvuus). Myönteisiä vaikutuksia yritysten perustamisen ja yritystoiminnan harjoittamisen osalta. Korkean resoluution satelliittitietojen sisämarkkinoiden syntyminen. || Yritysten kannalta: Byrokraattiset esteet vähenevät toimialalla, ja kansalliset säännökset aiheuttavat vähemmän toimenpiteitä. Jäsenvaltioiden kannalta: Hallinnollisten kustannusten kasvu hyvin vähäinen. || Jäsenvaltiot yhtenäistävät lainsäädäntönsä, unionin strategiset edut otetaan tässä vuoropuhelussa huomioon ja niiden suojan taso paranee. || Työpaikkojen määrä voi kasvaa huomattavasti. Korkean resoluution satelliittitietojen saatavuus sovelluksia varten paranee. Vaihtoehto 3: Perussäädös || Samankaltaiset kuin vaihtoehdossa 2. Vaihtoehdossa 3 ratkaisut toteutuvat todennäköisesti nopeammin ja niillä on varhaisempi vaikutus markkinoihin kuin vaihtoehdossa 2 (vaikka oletettaisiin, että vaihtoehdossa 2 saadaan parhaat tulokset). || Yritysten kannalta vastaavat vaihtoehtoa 2, mutta vaikutukset tuntuisivat aikaisemmin. Jäsenvaltioille aiheutuisi vähäisiä hallinnollisia kustannuksia direktiivin saattamisesta osaksi kansallista lainsäädäntöä. || Myönteiset vaikutukset saavutettaisiin nopeammin ja varmemmin kuin vaihtoehdossa 2. || Kuten vaihtoehdossa 2, mutta vaikutukset aikaisemmin. Vaihtoehto 4: Laajennettu säädös || Kuten vaihtoehdossa 2, ja lisäksi enemmän kilpailua tiedon tarjoajien tasolla arvoketjussa. Vaarana kuitenkin, että yhteisten, mutta monimutkaisten lupakriteerien vahvistaminen aiheuttaa ennakoimattomia hallinnollisia vaikeuksia, kun markkinat kehittyvät. || Yritysten kannalta pienempi hallinnollinen rasitus, jos toimintaa useammassa kuin yhdessä jäsenvaltiossa. Direktiivi sisältäisi lisäelementin, joten sen saattaminen osaksi kansallista lainsäädäntöä aiheuttaisi enemmän kustannuksia kuin vaihtoehdossa 3. Se myös aiheuttaisi enemmän hallinnollisia kustannuksia niille jäsenvaltioille, joiden on mukautettava mekanismejaan, jotka liittyvät tiedon tarjoajien toiminnan valvontaan. || Kuten vaihtoehdossa 3. || Korkean resoluution satelliittitietojen tarjonnan parantuminen kasvattaisi näiden tietojen käyttöä sosiaali- ja ympäristöpolitiikan täytäntöönpanoon. Parhaana pidetään vaihtoehtoa 3, jossa taloudelliset, strategiset ja yhteiskunnalliset hyödyt ovat hyvällä ja vaikuttavuus ja tehokkuus erittäin hyvällä tasolla. Samalla jätetään jäsenvaltioille mahdollisimman paljon tilaa valvoa alueellaan olevia tiedon toimittajien yrityksiä. 6. Seuranta ja arviointi Tavoitteet || Indikaattorit Yleinen tavoite || EU:n maanhavainnointimarkkinoiden, erityisesti palvelumarkkinoiden kasvun edistäminen. EU:n maanhavainnointialan kilpailukyvyn edistäminen. Maanhavainnointitietojen käyttäjäyritysten kilpailukyvyn edistäminen. || EU:n maanhavainnointimarkkinoiden liikevaihdon kehitys. Alan toimijoiden määrän ja koon kehitys. Yritysten myönteiset/kielteiset näkemykset korkean resoluution satelliittitietojen sisämarkkinoiden kehityksestä. Erityistavoite || Paremmat liiketoiminnan menettelyt jäsenvaltioissa korkean resoluution satelliittitietojen levittämistä varten. Luotettavampi korkean resoluution satelliittitietojen saatavuus. Hyvä tiedotus lisäarvoa tuottaville palveluntarjoajille / tiedon jälleenmyyjille ja asiakkaille korkean resoluution satelliittitietojen saatavuudesta. Kilpailun lisääminen tiedon tarjoajien tasolla. Korkean resoluution satelliittitietojen sisämarkkinoiden edistäminen. || Nykyisten/uusien säännösten avoimuuden ja ennustettavuuden taso. Turvallisuussyistä lopulta hylätyksi tulleiden, korkean resoluution satelliittitietoja koskevien pyyntöjen määrän seuranta. Nykyisten/uusien säännösten avoimuuden ja julkisuuden taso. Kilpailijoiden lukumäärä, korkean resoluution satelliittitietojen hinnoittelu. Korkean resoluution satelliittitietojen siirtojen määrän seuranta asiakkaiden / lisäarvoa tuottavien palveluntarjoajien / tiedon jälleenmyyjien sijainnin mukaan: kotimaa, EU, EU:n ulkopuolinen maa. Toimintatavoite: || Määritetään keskeiset tekijät, jotta voidaan hyödyntää korkean resoluution satelliittitietojen kaupallinen potentiaali täysimittaisesti, ja edistetään erityisesti levittämistä ja saatavuutta – ottamalla pohjaksi korkean resoluution satelliittitietojen yhteinen käsite, – avoimuutta, ennustettavuutta ja oikeudenmukaista kohtelua koskevat yhteiset normit, – tehokkuutta ja yritysmyönteistä täytäntöönpanoa koskevat yhteiset normit etenkin noudatettavien menettelyjen osalta. || Valittujen toimintatavoitteiden kautta on mahdollisuus seurantaan tarkistamalla, onko osatekijät saatettu osaksi kansallista lainsäädäntöä. Säädös sisältää säännöksiä ehdotetun aloitteen täytäntöönpanon säännöllisestä seurannasta, erityisesti sen suhteen, miten kansallisten viranomaisten kehittämät menettelyt toimivat. Seuranta edellyttää kansallisten viranomaisten tekevän säännöllisiä päivityksiä (esimerkiksi vuosittain) toimittamalla komissiolle seuraavat aggregoidut tilastot: – tiedon tarjoajana eri jäsenvaltioissa toimivien yritysten määrä, – arvioinnin läpi käyneiden tiedonsiirtojen kokonaismäärä (jonka avulla voidaan arvioida markkinoiden kiinnostus korkean resoluution satelliittitietoja kohtaan), – ’ei-arkaluonteisten’ ja ’arkaluonteisten’ pyyntöjen prosenttiosuus, jotta voidaan tehdä johtopäätöksiä arviointimenettelyn kokonaisvaikuttavuudesta (’arkaluonteisten’ tiedonsiirtojen prosenttiosuutta voidaan käyttää indikaattorina tiedon tarjoajien käyttämien suodattimien tehokkuudesta, ja se voi osoittaa, missä määrin yrityksen tarpeet on otettu huomioon), – kotimaisten, rajat ylittävien (EU:n sisällä) ja maailmanlaajuisten liiketoimien prosenttiosuus tiedon tarjoajien tasolla, – sellaisten arkaluonteisten pyyntöjen määrä, jotka toimitetaan myöhemmin tapahtuvaan lupamenettelyyn, – evättyjen lupien prosenttiosuus (jonka avulla voidaan tehdä johtopäätöksiä siitä, miten tehokkaasti yritysten tarpeet otetaan huomioon arviointimenettelyssä). Komissio tiedottaa Euroopan parlamentille ja neuvostolle säännöllisesti direktiivin täytäntöönpanosta, ja uuden säädöksen arviointi tehdään 3 vuoden kuluttua sen määräajan päättymisestä, joka on annettu direktiivin saattamiselle osaksi kansallista lainsäädäntöä. Arviointi perustuu edellä olevassa taulukossa oleviin indikaattoreihin, ja sillä pyritään määrittämään, missä määrin säädös on täyttänyt tavoitteet ja onko sen tarkistaminen tarpeen. [1] Ei kuitenkaan ole varmaa, onko avoimen koordinointimenetelmän mukainen prosessi vaikuttava ja tehokas, joten taloudellisista vaikutuksista ei saada tarkkaa tietoa.